Likumprojekts

**Grozījumi Sugu un biotopu aizsardzības likumā**

Izdarīt Sugu un biotopu aizsardzības likumā (Latvijas Republikas Saeimas un Ministru kabineta ziņotājs, 2000, 9. nr., 2000, 121/122. nr.; 2005, 153. nr.; 2006, 180. nr.; 2009, 82. nr.; Latvijas Vēstnesis, 2009, 96. nr.; 2009, 194. nr.; 2010, 102. nr.; 2010, 205. nr.; 2011, 169. nr.; 2011, 201. nr.; 2012, 200. nr.; 2013, 232. nr.; 2015, 201. nr.; 2017, 194. nr.) šādus grozījumus:

1. Papildināt 1. pantu ar 8. punktu šādā redakcijā:

“8) invazīva svešzemju suga (turpmāk – invazīva suga) – Latvijas dabai neraksturīga suga, kura rada būtisku kaitējumu bioloģiskajai daudzveidībai vai ekosistēmu pakalpojumiem, kā arī cilvēku veselībai vai tautsaimniecībai.

9) potenciāli invazīva suga – suga, kas, pamatojoties uz pieejamiem zinātniskiem pierādījumiem un saskaņā ar riska novērtējumu, var kļūt invazīva nākotnē.

10) invazīvas sugas indivīds – dzīvs organisms jebkurā tā attīstības stadijā vai tā daļa, kas saglabājusi dzīvotspēju vai no kuras var attīstīties dzīvs organisms.”

1. Papildināt 2. pantu ar 6. punktu šādā redakcijā:

“6) regulēt darbības ar invazīvām sugām.”

1. Papildināt 3. pantu ar 5. punktu šādā redakcijā:

“5) invazīvām sugām.”

1. Papildināt 4. pantu ar 21. un 22. punktu šādā redakcijā:

“21) invazīvo svešzemju sugu introdukcijas un izplatīšanās profilakses un pārvaldības noteikumi;

22) noteikumus par invazīvo sugu sarakstu.”

1. Papildināt 5. pantu ar 19. punktu šādā redakcijā:

“19) pilda kompetentās un koordinējošās iestādes funkcijas visā Latvijas teritorijā saskaņā ar Regulas Nr. 1143/2014 4.,5.,8.,9.,10.,11.,12.,13.,14.,15.,16.,17.,18.,19.,20.,21.,22.,24., 26.,30.,31., un 32. pantu, ciktāl tas nav pretrunā ar šā likuma 6. pantu.”

1. Izteikt 6. panta otro daļu šādā redakcijā:

“(2) Valsts meža dienests:

1) nosaka mikroliegumus meža zemēs (izņemot meža zemes, kas atrodas šā likuma 5.panta 10.punktā minētajās teritorijās) un nodrošina to uzraudzību saskaņā ar meža apsaimniekošanu un izmantošanu regulējošiem normatīvajiem aktiem;

2) veic šādus kompetentās institūcijas pienākumus, saskaņā ar Regulas Nr. 1143/2014 14. pantu, attiecībā uz invazīvām savvaļas sauszemes dzīvnieku medījamām sugām – reģistrē datus par sugu sastopamību vidē, saskaņā ar 16. un 19. pantu sadarbībā ar Dabas aizsardzības pārvaldi veic sugu izplatības ierobežošanas un iznīcināšanas pasākumus, ziņo Dabas aizsardzības pārvaldei.”

1. Papildināt 6. pantu ar ceturto, piekto, sesto, septīto un astoto daļu šādā redakcijā:

“(4) Valsts augu aizsardzības dienests veic šādus kompetentās institūcijas pienākumus, ja nepieciešams, sadarbībā ar Dabas aizsardzības pārvaldi, attiecībā uz invazīvām sauszemes augu sugām – veic Eiropas un Latvijas sarakstā iekļauto un potenciāli invazīvo sugu sākotnējo riska un prioritāšu novērtējumu, saskaņā ar Regulas Nr. 1143/2014 13. pantu veic sugu izplatīšanās ceļu analīzi, saskaņā ar 8., 9., 15., 30. un 32. pantu nodrošina un kontrolē atļauju darbību sugu izmantošanai un veic audzēšanas, turēšanas un tirdzniecības vietu kontroli, saskaņā ar 16. pantu, izstrādā agrīnās brīdināšanas sistēmu, saskaņā ar 17. un 18. pantu izvērtē un veic agrīnas invāzijas sugu ātras izskaušanas pasākumus, saskaņā ar 19. pantu izstrādā sugu pārvaldības pasākumus, saskaņā ar 22. pantu nodrošina koordināciju un sadarbību ar citām dalībvalstīm, saskaņā ar 14. pantu attiecībā uz prioritārām invazīvām sauszemes augu sugām – nodrošina sugu izplatības valsts uzraudzību un kontroli (precīzo uzmērīšanu un monitoringu), saskaņā ar 10.,16.,24. pantu ziņo Dabas aizsardzības pārvaldei.”

(5) Daugavpils Universitātes aģentūra “Latvijas Hidroekoloģijas institūts” veic kompetentās iestādes funkcijas attiecībā uz invazīvām jūras un piekrastes sugām saskaņā ar Eiropas Parlamenta un Padomes 2008.gada 17.jūnija Direktīvu 2008/56/EK, ar ko izveido sistēmu Kopienas rīcībai jūras vides politikas jomā (Jūras stratēģijas pamatdirektīva) un Regulas Nr. 1143/2014 5., 13.,14., 16., 19., 22. un 24. pantu – riska novērtēšanu, izplatības ceļu analīzi un rīcības plānu izstrādi tiem, uzraudzību, izstrādā agrīnās brīdināšanas sistēmu, veic agrīnu atklāšanu, pārvaldības pasākumu izvērtēšanu, nodrošina koordināciju un sadarbību ar citām dalībvalstīm, ziņo Dabas aizsardzības pārvaldei;

(6) Pārtikas un veterinārais dienests veic šādus kompetentās institūcijas pienākumus, saskaņā ar Regulas Nr. 1143/2014 15. un 16. pantu attiecībā uz invazīvām sugām – kontrolē sugu ievešanu no trešajām valstīm, ziņo Dabas aizsardzības pārvaldei;

(7) Valsts ieņēmumu dienesta Muitas pārvalde veic šādus kompetentās institūcijas pienākumus, saskaņā ar Regulas Nr. 1143/2014 15. un 16. pantu attiecībā uz invazīvām sugām – kontrolē sugu ievešanu uz muitas robežas, ziņo Dabas aizsardzības pārvaldei;

(8) Valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs”, veic šādus kompetentās institūcijas pienākumus saskaņā ar Regulas Nr. 1143/2014 14. pantu attiecībā uz invazīvām saldūdens augu sugām – veic invazīvo ūdensaugu monitoringu iekšzemes ūdeņos makrofītu monitoringa ietvaros, saskaņā ar 16. pantu, veic sugu agrīnu atklāšanu, ziņo Dabas aizsardzības pārvaldei.”

1. Izteikt 9. panta 3. punktu šādā redakcijā:

“3) neierobežot īpaši aizsargājamo sugu un biotopu, kā arī invazīvo sugu izpēti, uzskaiti un kontroli.”

1. Papildināt 9. pantu ar 5. punktu šādā redakcijā:

“5) iznīcināt invazīvās sugas, ja tās izplatījušās zemē, kas atrodas viņa īpašumā vai lietošanā.”

1. Papildināt V nodaļas 21. pantu ar 9. punktu šādā redakcijā:

“9) datus par invazīvajām sugām.”

1. Papildināt likumu ar VI nodaļu šādā redakcijā:

**“VI nodaļa**

**Invazīvo sugu saraksts, pārvaldība – izplatības ierobežošana, iznīcināšana un izplatības apzināšana**

**24. pants. Invazīvo sugu saraksts un prioritāte**

(1) Eiropas Savienības invazīvo sugu sarakstu nosaka saskaņā ar Regulu Nr. 1143/2014.

(2) Latvijas invazīvo sugu sarakstā iekļauj sugu, kas nav iekļauta Eiropas Savienības invazīvo sugu sarakstā, tomēr saskaņā ar zinātniskiem pierādījumiem, neatkarīgi no izplatības, Latvijā ir uzskatāma par invazīvu. Sarakstu nosaka Ministru kabinets.

(3) Prioritāras ir potenciāli invazīvās sugas un tās invazīvās sugas, kas neatkarīgi no izplatības Latvijā rada būtisku kaitējumu bioloģiskajai daudzveidībai vai ekosistēmu pakalpojumiem, kā arī cilvēku veselībai vai tautsaimniecībai. Sugu prioritāti nosaka Ministru kabinets.

**25. pants. Invazīvo sugu pārvaldība – kontrole, izplatības ierobežošana un iznīcināšana**

(1) Eiropas Savienības un Latvijas invazīvo sugu sarakstā iekļauto sugu indivīdus aizliegts apzināti:

1) ievest Latvijas teritorijā, tostarp pārvietojot tranzīta muitas procedūrā;

2) turēt, audzēt un pavairot, arī ierobežotos apstākļos;

3) transportēt, izņemot transportēšanu uz objektu saistībā ar iznīcināšanu;

4) laist tirgū, lietot vai apmainīt;

5) izplatīt vidē.

(2) Atkāpes no šā panta pirmās daļas pieļaujamas gadījumos, ja ir saņemta atļauja darbībām ar invazīvām sugām, ko nosaka Ministru kabinets.

(3) Eiropas Savienības un Latvijas invazīvo sugu saraksta sugu izplatības ierobežošanu un iznīcināšanu nosaka Ministru kabinets. Ierobežošanas un iznīcināšanas pasākumu izvēlē ņem vērā ietekmi uz nemērķa sugām un dzīvotnēm, vidi, cilvēku veselību, kā arī izmaksu un ieguvumu analīzi.

(4) Atsevišķu invazīvo sugu izplatības ierobežošanas pasākumu īstenošanai saskaņā ar Ministru kabineta noteikto kārtību, iesaista vietējās pašvaldības, kuras:

1) pieņem lēmumu par invazīvo sugu izplatības ierobežošanas pasākumiem attiecīgās pašvaldības teritorijā un publicē to oficiālajā izdevumā “Latvijas Vēstnesis”;

2) ja nepieciešams, izveido ekspertu grupu, kuras sastāvā iekļauj attiecīgo kompetento institūciju pārstāvjus, kas izstrādā attiecīgās pašvaldības invazīvo sugu izplatības ierobežošanas pasākumu plānu;

3) sadarbībā ar attiecīgajām kompetentajām institūcijām organizē un koordinē invazīvo sugu ierobežošanas pasākumu īstenošanu, ja zemes īpašnieks vai lietotājs neveic invazīvo sugu izplatības ierobežošanas pasākumus.

(5) Invazīvo augu sugu iznīcināšana visās teritorijās, kurās tās izplatījušās, kā arī šīm teritorijām piegulošajās teritorijās uzsākama un veicama vienā sezonā.

(6) Invazīvo sugu sarakstā iekļautās dzīvnieku sugas, kas sastopamas savvaļā, ir atļauts medīt, zvejot vai citādi iegūt, patērēt pārtikā un to pārstrādes produktus izmantot komerciālos nolūkos.

**26.pants. Invazīvo sugu izplatības apzināšana**

(1) Valsts augu aizsardzības dienests datus par invazīvo augu sugu izplatību un Dabas aizsardzības pārvalde datus par invazīvo sugu izplatību apkopo dabas datu pārvaldības sistēmā. Šajā sistēmā esošā informācija par invazīvajām sugām Ministru kabineta noteiktajā kārtībā ir brīvi pieejama sabiedrībai.

(2) Ikviena persona informē Valsts augu aizsardzības dienestu, ja tās rīcībā ir ziņas par prioritāru invazīvo augu sugu izplatību, vai Dabas aizsardzības pārvaldi – par pārējo invazīvo sugu izplatību.”

1. Papildināt likumu ar VII nodaļu šādā redakcijā:

**“VII nodaļa**

**Administratīvā atbildība** **invazīvo sugu izplatības ierobežošanas un iznīcināšanas jomā un kompetence sodu piemērošanā**

**28.pants.** **Administratīvā atbildība invazīvo sugu izplatības ierobežošanas, iznīcināšanas un apzināšanas jomā**

(1) Par invazīvās sugas indivīdu ievešanu valstī, tostarp pārvietojot tranzīta muitas procedūrā, vai transportēšanu uz Eiropas Savienību vai no tās, vai Eiropas Savienības robežās, izņemot sugas transportēšanu uz objektu saistībā ar izskaušanu, piemēro naudas sodu fiziskajām personām no desmit līdz trīssimt, bet juridiskajām personām – no sešdesmit līdz sešsimt naudas soda vienībām.

(2) Par invazīvo sugu indivīdu turēšanu, izmantošanu, tostarp ierobežotos apstākļos, tajā skaitā pētniecībai vai ex situ saglabāšanai, bez kompetentās iestādes izsniegtas atļaujas, – piemēro naudas sodu fiziskajām personām no četrpadsmit līdz simt četrdesmit, bet juridiskām personām – no divdesmit astoņām līdz piecsimt astoņdesmit naudas soda vienībām.

(3) Par invazīvo sugu indivīdu tirdzniecību, maiņu vai jebkura cita veida nodošanu citām personām – piemēro naudas sodu fiziskajām personām no divdesmit līdz simt četrdesmit, bet juridiskajām personām – no sešdesmit līdz sešsimt naudas soda vienībām.

(4) Par invazīvo sugu indivīdu izplatīšanu vidē, tostarp par invazīvo sugu izplatības ierobežošanas pasākumu neveikšanu, vairošanās pieļaušanu – piemēro brīdinājumu vai naudas sodu fiziskajām personām no desmit līdz trīssimt , bet juridiskajām personām – no sešdesmit līdz sešsimt naudas soda vienībām.

(5) Par informācijas nesniegšanu kompetentajām institūcijām par invazīvo sugu invadētajām platībām – piemēro brīdinājumu vai naudas sodu fiziskām personām no divām līdz divdesmit naudas soda vienībām, bet juridiskām personām – no desmit līdz četrdesmit naudas soda vienībām.

**29.pants. Kompetence sodu piemērošanā**

(1) Administratīvā pārkāpuma procesu par šā likuma 28.panta pirmajā daļā minētajiem pārkāpumiem veic Pārtikas un veterinārais dienests un Valsts ieņēmumu dienesta Muitas pārvalde.

(2) Administratīvā pārkāpuma procesu par šā likuma 28.panta otrajā, trešajā un ceturtajā daļā minētajiem pārkāpumiem veic Dabas aizsardzības pārvalde, bet attiecībā uz invazīvām sauszemes augu sugām – Valsts augu aizsardzības dienests.

1. (3) Administratīvā pārkāpuma procesu par šā likuma 28.pantā minētajiem pārkāpumiem līdz administratīvā pārkāpuma lietas izskatīšanai veic Valsts policija, pašvaldības policija, pašvaldības vides kontroles amatpersona, pašvaldības administratīvā inspekcija, pašvaldības vides inspekcija, Valsts vides dienests un Valsts meža dienests. Administratīvā pārkāpuma procesu par šā likuma 28.panta otrajā, trešajā un ceturtajā daļā minētajiem pārkāpumiem līdz administratīvā pārkāpuma lietas izskatīšanai veic Pārtikas un veterinārais dienests. Administratīvā pārkāpuma lietu izskata attiecīgi šā panta pirmajā un otrajā daļā minētās institūcijas.”
2. Papildināt sadaļu “Pārejas noteikumi” ar 18. punktu šādā redakcijā:

“18. Ministru kabinets līdz 2020. gada 1. jūlijam izdod šā likuma 4. panta 21. un 22. punktā minētos noteikumus.”

1. Papildināt sadaļu “Informatīva atsauce uz Eiropas Savienības direktīvām” ar 4. un 5. punktu šādā redakcijā:

“4) Eiropas Parlamenta un Padomes 2014. gada 22. oktobra regulas 1143/2014 par invazīvu svešzemju sugu introdukcijas un izplatīšanās profilaksi un pārvaldību;

5) Eiropas Parlamenta un Padomes 2008.gada 17.jūnija direktīva 2008/56/EK, ar ko izveido sistēmu Kopienas rīcībai jūras vides politikas jomā (Jūras stratēģijas pamatdirektīva) (Dokuments attiecas uz EEZ).”

Vides aizsardzības un

reģionālās attīstības ministrs Juris Pūce

Melnbārde, 67026917

mara.melnbarde@varam.gov.lv